khistorydata/jeongjo-sjw-relations huggingface dataset:
정조 14년 · 목
內局啓言內局藥料難辦諸種令該院量其用處緊歇釐正事有命矣原春道進上藥料難辦者爲十種其中白茯苓茯神俱係緊用石鍾乳白花蛇鼺鼠磁石元數不足無以減除其餘石淸三斗中平昌旌善江陵橫城金化楊口狼川安峽原州鐵原等十邑各一升代以白淸白芨二十斤減十斤牧丹皮七斤減三斤膃肭臍二部減一部本道月令中小令進上藥材依筵敎使之分封於春秋兩等大令及臘令事多掣礙有難分封請依前擧行允之
정조 14년 · 강
以洪文泳爲兵曹參判前望也
정조 14년 · 목
敎曰兵曹參議連日入直參判則聞有實病許遞前望單子入之待下批與未肅拜參知一體牌招推移入直前望以文泳批下
정조 14년 · 강
檢閱徐有聞以母病陳疏徑出批許救護
정조 14년 · 강
以尹行元爲大司諫李殷模爲司諫鄭履綏爲正言前望也
정조 14년 · 목
有情病臺諫許遞故也
정조 14년 · 강
遣承旨徐鼎修致祭于故判府事金熤
정조 14년 · 목
咸鏡監司李文源以道內應資人開錄馳啓敎以口傳下批○梁重一等二人加設僉知李巳彬等十九人單付同知朴提尙等一百六十人單付僉知
정조 14년 · 목
設武藝廳冬等試射壯勇營看勢將校亦爲應射○別單壯勇衛出身張安貫一中邊三中金白麟邊四中竝加資資憲張忠顯折衝林百春貫一中邊二中竝邊將除授其餘宋光洙等二人馬帖施賞有差○武藝廳兼司僕崔有宗金成柔柳箭貫一中邊二中竝直赴會試其餘金再福等十九人馬帖施賞有差
정조 14년 · 강
遞承旨申耆汰注書李海隣
정조 14년 · 목
金達淳方在罷職中誤擬假注書至於蒙點政院請勘當該注書有是命
정조 14년 · 강
禁將金持默越俸一等兵判金文淳承旨徐鼎修重推
정조 14년 · 목
禁衛營以糧餉色從事官李堯憲身病甚重啓請改差敎以雖尋常格例不可違越況官職定式乎而營餉郞以實職兼帶已定不易之典則李堯憲軍器正汰去之後餉郞自在未差之窠且別軍職若仍帶則有例付之實職餉郞亦可仍帶而李堯憲幷與別軍職汰去而尙今不出代者新令之初該營擧行萬萬駭然今忽以身病草記請改差尤無意義當該大將爲先越俸一等此草記捧納承旨爲先從重推考軍門將官差出例不得過三日則從事官雖異於將官而許久不差代該房無一言該曹亦無一言當該承旨當該兵判亦爲從重推考該大將金持默無難違式之罪令政院問啓此草記出給該將臣○政院啓言問于禁衛大將金持默處則以爲昨聞李堯憲已汰軍職餉郞之代不卽循例差擬請遞草記矇然修入莫非臣昏謬之罪云矣敎以後勿如是之意嚴飭使之退去
정조 14년 · 강
遞承旨徐鼎修
정조 14년 · 강
命訓鍊正吳文常改差
정조 14년 · 목
因兵曹專經武臣朔試射時差備官單子敎曰親臨試射執鼓官不可不備員在外訓鍊正改差口傳差出待下批單子修正以入
정조 14년 · 목
民始啓言均廳會錄關西小來二萬石耗條每年作錢以報本營移來米價而取考昨年會案則元穀停捧二千六百四十餘石耗條二千石依例作錢不足之數取用於元穀中故元穀虧欠爲二百餘石停捧條今年雖準捧無以充元數且逐年耗條作錢之際勢將慚縮丁未五月請得小米二萬石取見當初擧條則每年添耗準四萬石則元穀還報餘數二萬石欲作運餉之資而昨年停捧亦爲二千八百餘石耗條隨減準數無期今年準捧後兩條元穀虧欠之數以某衙門穀移劃充數此後雖値停退之時本營句管穀毋得停退如或不得不停退則當年內必以他衙門穀竝耗移充俾無元數減縮之弊事申飭該道且俱是本營句管穀物而會案則修送均廳故去來贏縮無以知之自今年爲始兩條穀會案勿送均廳直爲修上本營之意請一體分付從之
정조 14년 · 강
御春塘臺行專經文臣殿講及專經武臣試射殿講試官蔡濟恭洪良浩金魯永李敬一洪義浩徐美修金光岳試射試官蔡濟恭李漢豐柳孝源尹履相具紞李東植閔昌爀丹楓亭分所試官吳載純鄭好仁徐有大李濟萬申鴻周金翰東李秉喆不老門分所試官趙鼎鎭李儒敬李福潤
정조 14년 · 목
具翼善冠袞龍袍陞座試官蔡濟恭等率應講文臣及應射武臣入庭行禮訖命開講試射分三所爲之以柳葉箭六巡應試鐵箭則捧擧案應試旋命鐵箭停撤殿講成均館學錄金必宣周易通居首○承旨李晩秀啓言今日試射鐵箭卽元技則應試武臣所當預備射具而禁衛哨官金興得呼名之後稱以未及持弓事極駭然不能檢飭之該營大將及訓鍊院堂上請竝推考從之○兵曹判書金文淳啓言承文副正字李安默應講出去之路肆然打傳漏之鼓事甚駭然其罪狀令該府拿問處之當該把門將官不能禁止之罪請令本營嚴治從之○敎曰今番朔試射以日寒巡數旣未準式居首論賞勿論未滿矢數人比前數少不但不無長進之效論賞旣勿論論罰宜無異同幷勿論五中人守門將曺允德令政院詳考前例論賞捧傳旨允德依例加折衝○政院以殿講居首金必宣兒馬帖賜給居不人鄭彥仁金龍見禁推傳旨依例捧入
정조 14년 · 강
以李敏采鄭益祚爲承旨前望也
정조 14년 · 강
壯勇營以哨官許鏛嚴棍懲勵啓
정조 14년 · 목
該營啓言崇智門別入直哨官許鏛身爲入直將官不能檢察把守致有雜人延生門擊鼓之擧事極驚駭當該哨官嚴棍十五度懲勵
정조 14년 · 강
命海西各邑逃躱罪人此後狀啓勿爲擧論
정조 14년 · 목
該監司李時秀以道內各邑去秋季朔留獄罪人及逃亡罪人等開錄馳啓敎曰逃躱之類考其年條不知爲幾十歲決無生存之理徒煩文薄此後狀啓勿爲擧論事回諭
정조 14년 · 강
命幼學李憲徽等疏辭勿施
정조 14년 · 목
宗薄寺啓言今因幼學李憲徽輦路伏地有自本寺決處草記之命矣取見憲徽疏本則以爲璿派子孫遍滿國中大譜書尙未刊行臣等竊欲會輯爲一統書使中外諸族咸仰聖祖有八路一家之氣像云而其下或曰肇慶廟以下十六世列書如例或曰自穆祖至列朝只書廟號於各派大君王子上而如他册之目錄或曰至當見卷只以大君王子首書而列錄後孫以爲全大之譜張皇爲說語無倫脊璿譜何等嚴重而渠等以幺麼微品敢生濫猥之心經歲守閽至煩輦路究厥罪狀萬萬痛駭且念本寺旣有璿源錄又有玉版瑤牒藏之石室則又安敢別爲大譜以作私藏乎今此所請萬萬揋褻請首唱人令修司科治敎以勿施
정조 14년 · 목
因安默拿處傳旨敎曰考律勘放後草記○該府啓言李安默若有可冤之事擊申聞鼓則可也應講出去之路肆然打傳漏鼓有違法例罪杖一百收贖告身盡行追奪敎曰如有功議各減一等○因鄭彥仁金龍見囚單子敎曰分揀放送
정조 14년 · 강
命京司徵債限明秋防塞
정조 14년 · 강
諭園官及地方官水原府使
정조 14년 · 목
敎曰植木吉日在明日自補土補莎之役亦當明日共始合行條件槪略錄在下方依此着意奉行內靑龍端到平地餘氣瀜結漸漸低扁緊緊彎抱吉不可勝言宜植松檜助其氣勢發其精彩然於久遠峻茂之後若與紅箭門高低平等則可無障隔或過此則似妨眼界而此係屢十年長養後事不宜預先慮此初不栽植臨到其時徐講通望之道亦好大抵栽植之際十分商量使氣勢精彩益有蔚然之效自主峯以下至內龍虎及第二龍虎前所植者幾皆着根庶有成林之望云而外此主峯以後及第三龍虎與凡在火巢內之地當次第播植而幅員甚闊大不必專意於植木兼以播種留意爲可目前之立效似稽將來之茁長可知此一款不可不與植木差員及監董人等相議隨便措處明堂內村墟有脊處見者皆云風磨雨洗無鍬鍤穿鑿之痕藤纏草蔓有本初隱隆之意近察猶尙如此遠望則尤無所關然而向來過慮錯認剩砂屬之不緊以平鋪似或爲當矣伊後衆說無不以爲無是慮又云分明非浮土自此前疑夬釋此一款勿復更論爲可以此決定內靑龍逶邐到齋室壇址稍覺低平所以有金養直輩補土之議也詳察細審則此本來地形似若五六尺許稍低蓋因舊邑築垣與人家穿鑿所致養直輩所云云雖不無所見然此處地形大體平坦故其穿鑿處無甚分明不至於礙眼且與單靑龍有異又有第二靑龍圍繞其外此猶不足造泡寺後山自本身分脈作帳合御屛玉几之形雄峙闊展爲外靑龍重重遮障此處雖不補築少無虧欠前此遍叩諸說皆以爲然且今若欲始役則勢將毀垣開土矣除非時日不可緩之事則理宜姑徐以安靜爲務又無論補與削當此之時靑龍邊遽議力役誠萬萬重難莫如仍舊之爲可此外小小穿鑿處量宜補土或鋪莎似無妨隨處小心無敢一毫放過第二白虎端卽前令徐直修欲爲補莎開址處也皆云本來形址也自如此旣無鑿斷之跡則不必補築矣況術家所謂虎頭之不宜內顧云者又豈非當念處耶無已則只用若干簣土彌縫而止亦好又白虎中腰內面有二把許土皮脫卸處云而此不過潦水後脫卸異於剝落只當補莎而已此條亦詳審爲可又白虎中腰後背有沙汰處頗高且長云細問之則雖是局中不見之地若置而不補則恐有漸次剝落之慮然聞其形址甚峻急而難以補土云然則補以空石播以草種只令土皮復舊而止似好又有一法待來夏多取麥芒而鋪之尤好此一條亦須詳審主山來龍初過峽處俗名葛峴之地卽舊邑通京捷路過峽脈體細嫩極貴然而細嫩之中脈脊稍高土又帶沙易脫之故草不着根或於潦節若加穿鑿則修補之功力必倍入今番須卽鋪莎而其傍略略剝落處亦有之云此處則先補土次補莎爲可此一款雖非緊切之事過峽卽龍身氣脈渡濟之處術家切忌風吹水劫此峽護砂固密風雖無慮雨汰宜念補土莎預加防築決非徐緩之事須詳議繕築葛峴之上古西門峴之下又有過峽通路處昨年亦土築塞路云而築塞之樣不合觀瞻遠立見之來說者曰以所見甚荒掘左右邊土築使之漸次成堆而出山脊貌樣爲好又其傍有土皮脫落處亦當以莎補缺此說甚有理日前詳問于差員則渠亦以爲然猶未準信又問於近日往來諸人則亦純同此一款關係無甚利害而卽具瞻處若有未盡善美不可不略略修治舊鄕校基非等閒大地比園所之奉雖若不及亦只是一間耳然問於園官則多少穿鑿舍基尙不塡補仍同抛棄云雖不必一時費力亦不可仍以置之此一條各別詳念期於平衍右書下諸條擧行便否此外有所見處一一逐條回奏此別諭一通詳載園志又以一件書付齋舍使新入之園官亦皆常目銘念
정조 14년 · 강
命留都營懸燈時結陣
정조 14년 · 목
敎曰風寒若此留都大臣留陣禁衛營總戎廳皆令懸燈前聚軍懸燈時結陣事各其營將校招致聽傳敎
정조 14년 · 강
命政院査問訓將只送步軍一百名於留陣營委折
정조 14년 · 목
總戎使李邦一以訓鍊都監餘軍一百名結陣啓敎曰都監隨駕軍兵不過步軍十哨則莫重留都只以未滿一哨之百名送之者該大將事極爲未妥該房承旨査問其十哨外餘軍用處一一列錄以入更爲多數定送事嚴飭其委折査問以啓○政院啓言問于訓鍊大將徐有大處則以爲本局步軍二十六哨三千一百七十八名內衛內衛外隨駕軍二千四十八名內外入番軍屛門把守斥堠伏兵及雜頉軍九百三十五名除之則所餘只是一百九十五名故一百名定送留陣營餘軍九十五名以留營磨鍊矣弘化門入直替把及斥堠三處伏兵一處有置之之命故以此一百二十名加數定送於留陣營而弘化門軍勿爲替把斥堠伏兵減數之命旣下於去夜而昏迷所致未趁覺察云矣
정조 14년 · 강
遞禮曹判書吳載純以李秉模代之前望也
정조 14년 · 목
敎曰贊禮以兼帶內局守宮禮判本職許遞前望單子入之待下批牌招察任
정조 14년 · 강
命陵幸時部字內斥堠伏兵依今番定式遵行
정조 14년 · 목
敎曰陵幸時部字內斥堠伏兵處所依今番定式永久遵行該房便覽及宣傳官廳各操笏記各營謄錄皆令詳載○節目東郊斥堠興仁門城上鷹峯北岳安巖洞後峯往十里高峯石串後峯以上外各營泒定沙阿里後峯拜峯鎭泒定伏兵崇禮門外三巨里敦義門外三巨里伐臾峙三巨里以上外各營泒定沙阿里三巨里拜峯鎭泒定○西郊斥堠崇禮門城上彰義門城上興仁門城上蠶頭軟峴藥峴碌磻峴北岳以上外各營泒定伏兵崇禮門外三巨里惠化門外三巨里弘濟院三巨里阿峴三巨里以上外各營泒定○南郊斥堠崇禮門城上興仁門城上光熙門城上彰義門城上蠶頭鷹峯北岳鞍峴以上外各營泒定伏兵伐臾峙三巨里惠化門外三巨里敦義門外三巨里利泰院三巨里以上外各營泒定○北郊斥堠伏兵處所則興西郊同
정조 14년 · 강
命禁將總使出宮柢迎後信地相換結陣
정조 14년 · 목
敎曰出宮柢迎後禁將移陣結陣於通化門外總戎廳信地總使移陣結陣於弘化門外禁衛營信地事令兩營將臣知悉
정조 14년 · 강
以徐有聞單付檢閱口傳也
정조 14년 · 목
敎曰明日擧動時史官不可不備員未付翰林令該曹口傳付職牌招入直
정조 14년 · 강
召見大臣備堂于熙政堂仍行抄啓文臣課講試官吳載純李秉模
정조 14년 · 목
左議政蔡濟恭曰取見文薄諸道民事別無緊急雖有數條亦係閒漫豈非國家之好事春祝以四方無一事爲第一矣予曰卿有福故朝廷無事矣濟恭曰近日凡係民隱劃卽處分故自然無事矣予曰神光平南遞付二窠幷奪爲久勤窠則渠輩必有五月爐之意豈不可矜古群山不必爲邊地而戶判亦以爲然大臣之意何如濟恭曰久勤僉使之習操似如何矣戶曹判書鄭民始曰若果如何則使水使虞候監操亦無妨矣濟恭曰其代極難薄窠擧皆不願堂上窠則亦多關防重地官方不可不念矣敎以後日次對稟處○蔡濟恭啓言頃因江民詢瘼草記南陽府柴監船稅一款營邑爛商枚報之意覆啓行會矣卽見京畿前監司徐有防所報則枚擧該府使李彥藎牒報以爲結來縮條事詳定設施之後各宮免稅上納爲二百餘結民庫所捧六斗雜役倂入於免稅上納條故後來負債爲千餘金稅穀船價事本府大同裝發時每百石只給八石故船漢抵罪謀避上納愆期商船鹽一石稅一分柴船錢一兩稅一分捧入民庫添給大同船價補用諸般公役行之一二年主客俱便招致江民詳細質問則江民等以爲意以下屬輩操縱之致果於詢瘼日有所仰對云而沿邑物產之處俱有收稅之規取此零瑣之稅以捄至痼之弊不害爲便宜之政爲辭矣均役節目嚴重凡於鹽盆及商船雖一分錢非均廳則莫敢疊懲今若以其所收之不多許其科外徵斂則均廳節目安知不慚次虧壞乎道臣役重推考鹽柴收稅亟令革罷之意請分付從之又啓言慶尙左水使李鴻運狀啓以爲臣營處在海門十里之地水縮之時便作平陸潮漲之時水深不過尺許許多戰船無以運動與其築石之空費無寧移營之爲愈機張大棗浦船艙深闊且其基址足爲營舍城池之排布管下各鎭羅列左右實爲居中應接之地本營移設大棗浦事請令廟堂稟處矣左水營處地之不得其宜廷議亦多爲言帥臣之如是狀請固無怪也而但營門之移設事面甚重請置之從之又啓言卽見總戎廳所報則本廳餉穀各年未捧數甚夥多將士支放每患不足畿邑舊還雖有戊申條收捧之朝令而至於本廳舊還乃是城餉初不入於畿營分等狀啓亦無戊申條未捧最近丙午條九百三十石零姑先收捧爲辭矣總廳軍餉係是必捧故遇荒停退雖有朝令當秋還捧不可但已本不入於舊還分排中最近丙午條所當如例徵捧而今年則只令戊申條收捧聖意有在故不敢自下擅使敢此仰達矣敎以今年則姑爲置之又啓言訓將之兼帶捕將職務相妨捕將兼帶姑爲許遞恐無妨矣從之又啓言廣州兩面移屬水原之後守廳收米之見縮者頃日筵中以關西小米或本廳添餉條推移充補之意有所下敎矣關西米則有難續續移劃以添餉條移施之外無他策矣從之又啓言凡有邦慶疏章之起頭稱賀情禮之所不容已而古則卿宰爲之小官則有所不敢矣近來繁文日勝古規慚壞雖以目下疏章言之邦慶後今已幾月而起頭稱賀一例如新若此不已則雖改歲之後誰肯自我停止乎臣謂從今治疏之際不必如是之意申飭廷臣此後則遇慶疏賀盡其月乃止之意永爲定式恐宜矣從之又啓言今年邦慶其所以必欲餙喜者容有極哉以故朝官七十以上皆許備三望下批後追榮三代士庶八十以上則皆許單付同樞蓋單付者只給自已告身不許追榮卽銓法之不易者政院不閒法例單付敎旨末端直書以三代推恩做錯莫甚而聖意以其欲爲同慶之故不忍還收第令遵先朝一番暫行之例毋論士族常漢凡屬單付者一幷以同知追榮所生而但士族與常漢同其贈秩則其所以榮之者反或爲抑鬱之端矣若慮此而欲以亞卿亞尹同樞等銜分等威以贈則八道狀啓其法不一或有以品官士族同錄者或有以士族中庶同錄者或有以士族中庶常漢混錄者銓曹雖欲分等貤贈其勢末由臣意則伊時單付官敎中以追榮誤傳下敎之承宣捧現告罷職望同知外追後單付者依法例勿爲贈職而士族之有門地者銓曹如或有追後見聞雖已單付之後更爲備望受點則在朝家旣無始許旋寢之嬚在士族實爲門戶莫大之榮而兩銓吏隸分送各道之弊不期祛而自祛矣敎以卿言甚爲得體幷依爲之若此則士族之可合顯職追榮者以加設同知窠備三望受點後仍卽追榮雖近於疊施亦足大慰士族懸企之情亦令銓曹依此知悉擧行○禮曹判書李秉模啓言自前大臣遭艱時優致貤賻給役夫等事例自臣曺單子啓下矣前右議政金鍾秀母喪後因臣曺之未及稟啓該曹或未擧行云依例爲之之意請分付從之又啓言北道各陵寢寧越莊陵奉審以五年一次定式而連因失稔過限已久不得擧行今則年事已登請依定式奉審敎以以明年爲之又啓言麗王陵摘奸三年一次定式而庚子以後不得擧行請依定式發遣郞廳摘奸敎以以明春爲之○承旨曺允大啓言臺臣於傳啓之前例不敢先陳他語而姓各下詢之時遽然替達新啓將奏之際又復措辭俱係無例有損臺體請掌令申光祐推考敎以生疏所致勿推又啓言臺臣就坐之際忽以退去煩達揆以臺體尤涉未安請掌令申光祐從重推考敎以勿推又啓言右邊捕盜大將徐有大許遞事命下矣在前如此之時有他邊大將兼察之例今番則何以爲之乎敎以左捕將兼察允大曰左捕將趙圭鎭兼察事命下矣請牌招聽傳敎從之○掌令申光祐避嬚賜例批○敎曰抄啓文臣中時帶臺職人許遞○課講已酉選文臣講中庸庚戌選文臣講大學命丙午丁未選文臣姑爲退去以左傳講義條對新選文臣俱爲純不其中金憬李義甲初不成誦命事過後拿處以擬魏翟璜進西門豹爲箋題使新選居不文臣應製副司正鄭魯榮三中居首去八月朔初次課講副司果丁若鏞略居首再次副司正金羲淳通居首九月朔初次奎章閣待敎沈象奎純通居首再次俱不十月朔初次奎章閣待敎沈象奎純通居首再次俱不敎曰新選之居不尙云玷選名以舊選九經章無不自不已萬萬無嚴今朔再次一幷純不與新選可謂將無同舊選諸人中中庸講員限今晦中庸一卷突誦後微稟則當召試抽栍章以考勤慢以此分付○同抄啓文臣金憬李義甲拿處傳旨敎曰姑爲分揀此後各別惕念誦讀事嚴飭新選諸文臣之無一人越講此抄啓設置以後所未聞人才雖曰慚降寧有數年來不及數年前人之理乎此益敬謹之心勤勵之誠不若前選而然諸人之得免囚推亦幸矣不可一番製述而止新選居不文臣明當更爲試製試官以今日講試官仍爲待令輪對時當同爲試取以此分付
정조 14년 · 강
有政吏曹判書洪良浩參判閔鍾顯進
정조 14년 · 목
以李百亨爲副校理李錫夏爲修撰吳載純爲判尹李永夏爲泰陵參奉○因泰陵直長尙衣直長望筒敎曰向於探花郞草記批答已以落仕久次人使之擬入則當品作散設或乏人則微稟後八品以下作敢人中通擬可也豈可循例序陞乎此望筒捧納承旨從重推考吏曹判書洪良浩越俸一等
정조 14년 · 강
命開城留守具庠重推經歷金寅燮拿處
정조 14년 · 목
慶尙監司李祖源狀啓以爲開城留守移文內囚推罪人私奴五同私掘金召史母葬罪定配泗川縣敎曰赦令才過編配不必依舊況私掘之禁前下飭敎何等截嚴則頒令未幾循例發配不請地方官之罪當該留守從重推考經歷令該府拿問嚴處以示信令之意法之不行官長之罪然犯科人卽令後首犯不可尋常處之令該留守還爲捉來別般重治事分付○全羅監司尹蓍東狀啓以爲慶尙監營移文內咸安郡囚推罪人安有戹變易役名討食民間罪定配興陽縣敎曰赦典未幾編配若前則是豈曠蕩之意還送該道更加嚴治仍其道內從便處置事回諭
정조 14년 · 강
飭水原府使趙心泰嚴戢龍珠寺僧徒
정조 14년 · 목
敎水原府使趙心泰曰本寺所重以衛護園寢也所重如此也故不得不尊其體統賜號都統鑄給印信體貌又如此則在渠輩團東檢飭之道尤當倍加小心無抵罪過近聞南來傳說寺僧之作拏貽弊之端不一而足種種干科姑不一一索言而此後稱以本寺僧萬有一更以頑悍二字及聞則統僧重治不飭之地方官難免其責如園屬之事面比重於寺僧者有罪推治之式別下傳敎使地方官專其威令況僧徒乎僧徒操切之方悉委於卿卿其知悉以此傳敎揭板本寺俾有斂戢之實效外此不恭於平民使氣於方外者一一隨現痛懲使莫重處衛護之寺刹母或爲指目本府擧行勤慢自當有考察之擧幷須惕念
정조 14년 · 강
召見輪對官于誠正閣仍試抄啓文臣居不人更試試官吳載純李秉模
정조 14년 · 목
禮曹正郞崔命麟啓言前判書鄭昌順爲本曹堂上時有所筵稟得請者矣本曹淸寒太甚故以淸道郡雲門山空閒處劃屬本曹許民耕墾仍爲收稅補用之意至出擧條昨年冬自本曹圖其山量其土以來而因循尙未歸屬臣待罪本曹頗久詳探民情則擧皆願耕惟恐不成請更卽行會俾無有始無終之歎敎以令戶曹稟處○檢校提學吳載純啓言今番課講抄啓文臣尹寅基金羲淳連三次居不依定式禁推沈能迪金履喬連四次居不朴崙壽連六次居不以何律勘處乎從之敎以連四次以上先罷後拿○命新選居不諸文臣皆入殿庭以擬漢隨何請使九江爲箋題更試之鄭魯榮宋知濂金履載嚴耆朴鍾淳金達淳韓用鐸洪秀晩等處司謁房李明淵趙得永金憬朴宗京等處待賢門北邊第一房李義甲申星模尹行直等處待賢門北邊第二房各爲製進親考以下嚴耆次上居首
정조 14년 · 강
遞漢城判尹吳載純右尹崔夢嵒
정조 14년 · 목
載純職務相妨夢嵒年老故也
정조 14년 · 목
以曺允大爲吏曹參議林道浩爲執義柳雲羽爲司諫張至冕爲正言李致中爲判尹李祖承爲右尹
정조 14년 · 목
敎曰昨筵以禿城餉耗加分事尙不知委問於總帥矣所對不分明設如其言往復之際以致遲滯命下已至多日其間優可以下百番往復莫重守護之地事面何如則擧行之如是稽忽極爲未安總戎使李邦一從重推考禿城留庫屯餉未太中各千包卽許加分此是來秋取耗者先以府儲米太準量劃給以爲麥秋前接濟之地事下諭于水原府使
정조 14년 · 목
海隣以其父敏采方爲承旨陳疏乞遞故也
정조 14년 · 강
水原府使趙心泰以園所植木株數補土長廣錢米遺在及監董人姓名馳聞
정조 14년 · 목
狀啓以爲園所植木及丁字閣方甎改排月臺下磚石整舖碑閣壁彩修塗諸處補土被莎等役次第了畢而植木株數補土長廣各具成册上送監植差員及校卒敬依前日傳敎姓名開錄馳聞劃下錢一千兩米一百石願納錢二千兩用遺在區別修成册上送監植差員校卒秩監植差使員長峯萬戶張世紈訓鍊都監將校折衝尹繼聖守禦廳將校朴守寬御營廳將校金禹鼎植木監官盧大喆植木軍盧完喆壯勇軍池台寬孫漢光李凡山金振喆植木株數園官植木四萬五千二百八十八株水原府植木十四萬三千六百六十三株差使員植木二萬二千一百三十五株廣州府植木七萬六千一百七十五株南陽府植木三萬五千一百八十株安山郡植木一萬七千八百十三株振威縣植木一萬三千八十株龍仁縣植木二萬一千七百六十六株陽城縣植木二萬八百三十株果川縣植木一萬九千六百七十株植木監官盧大喆植木一千九百六十株守護軍等植木二萬五千三百六十三株水原廛民自願植木九千二百二十五株僧軍植木二千二百三十株都合松木四十五萬四千三百七十八株補土長廣尺數葛峴左邊長十一尺廣九尺五寸右邊長十八尺廣二十五尺補土長廣傍近剝落處長八尺廣七尺被莎葛峴上古西門下長十八尺五寸廣十一尺五寸補築成山脊樣後被莎第二白虎中腰長十四尺廣十二尺補土被莎又長十二尺廣八尺被莎第二白虎後背長九十四尺廣十四尺播稷種橡後補空石舊鄕校基長二十一尺五寸廣三十八尺鍊正平衍後被莎內白虎後背剝落處第一處長十五尺廣四尺被莎第二處長十九尺廣五尺被莎第三處長五十七尺廣七尺被莎第四處長二十八尺廣二尺五寸被莎第五處長十七尺廣三尺被莎米錢用遺在數米一百石錢三千兩內錢六百九十六兩六分園所植木軍價下錢三百六十二兩六錢九分補土軍價下錢一百六十四兩二錢五分本府植木軍價下錢七百三十兩差員及盧大喆植木軍價下錢三十兩僧募軍植木價下米三十石園軍植木時點心米下錢十七兩米九石六斗植木時效勞園軍及校卒吏隸僧軍等犒饋次下合下來三十九石六斗錢二千兩在米六十石九斗錢一千兩又狀啓以爲臣與園官詳細躬審後各人等所植松雜木中着根完固株數各其名下區別開錄于後京居前經歷李敬大松木七萬株內着根完固三千株本府居折衝金樂咸雜木九萬株內着根完固一萬三千四百五十株閑良朴首義雜木六萬株內着根完固七千二百三十五株閑良呂文永雜木二萬株內着根完固八千五十四株敎曰前經歷李敬大等四人效勞於植木非不嘉尙着根俱不滿十之一二前經歷李敬大折衝金樂咸閑良朴首義等處幷以價本依今春植木諸人例優數題給其中出身呂文永植數最少着根最多近以禁衛哨官連在內入直人亦勤幹更待解凍後着根數爻之多寡當別有處分卿其知悉亦令園官知之解凍後眼同省審後以着根數爻狀聞事回諭○敎曰今番植木種松爲四十五萬餘株幾皆帶土移種云擧能着根蓊蔚之效不出來春可以見矣然園幸在歲後當親審與春初效勞諸邑倅及今番諸邑倅園官地方官差員等區別勤慢當有下敎以此傳敎及邑倅差員吏校等姓名書付齋室待行幸時稟奏事令園官地方官知悉此意卽爲下諭于該府使其中水原廛民之自願植木至近萬株邑中士民自願植木春初雖有朝禁至於廛民以新接草創有此效力所以相當酬勞之方詳探事情令廟堂論理草記事左相知悉○敎曰今番植木邑倅京校等親審後當有下敎此外補土被莎鋪磚等諸役力役之費自己措劃而工役易就不日告完此園官地方官誠勤之效極爲嘉尙使役本邑校吏分等後錄狀聞本府軍兵自本道巡營施賞後形止令該府使一體狀聞各邑校吏之來董役處者令各該邑依今春例分等施賞形止狀聞事竝令廟堂行會該道臣及該府使處因此思之果川新作路治道之役役鉅功煩況値冬節言念果民荷擔負載之勞豈可一日弛于心乎其所息肩除弊之方詳問周諮論理草記事令備郞傳于大臣
정조 14년 · 강
副司直愼基慶上疏賜批
정조 14년 · 목
疏略曰以聖孝霜露之感展謁之禮在所當行則園行定例舟橋爲第一件事也江民私船不過七十餘隻而兩湖稅穀專以載運每於臘晦正初治船下去二月到泊各邑三月裝載四月到泊京江此爲初運也旋卽下去又爲裝載七八月間到泊京江此爲再運也公稅畢納後散之各處大小民人之船卜商價興販之雜物必於江冰未合之前運致然後都民賴以生活今若以私船造舟橋則正二月留待京江及至回鑾後始乃離發四五月間裝載七八月間上納然則稅穀再運必犯九十月都民之私穀與魚柴末由運致況湖西初無海倉捧稅露置若不趁載則經夏霖霾腐傷耗縮勢所必至至於嶺南漕船六十隻一番運稅後歸泊海曲來春運稅之前閒繫無用今若移屬江民使之運稅又當舟橋則萬全無弊而七百沙格亦爲役軍則不煩他民事半功倍具其繃索杠板各船皆具裝成舟橋易如反掌而漕運經費視嶺南又減十二以臣愚見錄成條件作爲册子私船漕船之利害便否可以瞭然矣特令廟堂商確議定焉水原一府卽畿甸三輔而八千軍兵之所措置也況今新治土地瘠薄不如舊治惟我聖上旣給十年之復又賜二石之牟遷者如歸殆近千戶而第其將校吏隸生理孔劇勢必流散優給料布則可謂支保之道區劃錢米付於本府使之殖利以爲朔料則此實奠居之長策也至於軍兵雖云八千富實者行賂圖免只以貧殘苟然充額甚至稅馬逢點雇丐塡額今宜嚴飭本官老弱病殘者一竝沙汰必以富實丁壯以充其代雖以壬丙之難言之秋義使之倡義光敎山之殲胡此皆本府往跡之卓異也亦宜別加褒獎之典以爲聳勸之道焉且新邑四面受敵之處此宜築城而必欲石築則難以告功今若依古板築之制雜以石灰三物交築成堵覆莎則其所完固勝於石築亦令廟堂商確焉果川小邑處於孔道邑況冷薄無以支堪吏隸救死不贍情勢矜惻況今園幸亦由此邑責應凡節比前尤別故前前縣監尹行任爲念吏輩特給稅外權復四十結矣及其遞歸遷就至今終末施行此宜另飭依前劃給賴以支保焉東北民人漁商爲業生利可謂艱矣近自朝家特軫東村新接之民俾作漁商主人捧其烟稅以資生其惠大矣而猶爲不足作黨留待於樓院及興仁惠化之門漁商之自東北來者驅入渠家勒定廉價彼此相持以致生魚之腐爛畢竟受其廉價而歸爲害孔酷故漁商冒死擊錚則秋曹以勿復勒侵之意文移京兆稅錢依式準受物種任其行賣覆啓允下而店人輩之勒侵則愈往益甚故以魚爲業者慚稀都下饌物從以踊貴宜令廟堂一依定式計給烟稅後通同和賣焉年前革罷陳告之法而到今其弊慚開所謂四一之賞法皆出於吏胥始於施賞之際專爲憑公營私及其年久轉賣之後反謂不合於施賞而勒令還推以爲侵漁之階自今以後除非經費衙門而至於閒漫各司則田土有無無甚緊關所謂陳告之法四一之賞益加申嚴至於曾所給賞年久轉賣則置之勿推未及施賞之類一切毋論恐有補於簡詞訟之政矣北關明川之昨年水災前古所無曾因大臣筵奏勿論田稅身布限一年全數蕩減行關慰諭而邸吏與邑吏敢爲染指之計稱以田稅布則勿爲蕩減誣告官長刻期督捧竝與漂沒之戶而侵族及隣故不勝其怨來訴廟堂則其時大臣卽以勿捧之意行關本道而關會未去之前稅已畢捧至今留置於邸人家云臣謂亟令出給於本邑人宜矣量田有國之大政也我國田畓合爲一百三十九萬七千餘結零而其中雜頉爲四十九萬餘結則所謂外邑隱結皆在雜頉中此若先爲改量則許多漏結可以査得若無論元結雜頉一竝改量則其間幻弄無所不至迺者重臣筵奏至令畿邑與三南次第改量又因居昌事有所下敎臣未知殿下或以居昌之善爲量田而如是引喩耶臣之先壠在於本縣故有詳知者操縱之柄專屬於奸吏猾校分等高下在其掌握故吏校官屬之田畓則古之一二等降爲五六等窮班殘民之田畓則古之五六等陞爲一二等至於富民之土受賂低昂故怨聲喧騰擧將流散況且多得漏結則事宜加錄於元結而不此之爲猶畏民言各面賜以一結三十卜名爲遊結惠不爲德臣謂別遣廉探必有懲一勵百之道然後列邑量田大有益矣關西淸北之今年海溢前古所無而未有甚於郭山宣川定州等邑醎氣所侵未免凶荒䨀政極嚴催科日急竝與昨年停退而期於畢捧故民間騷擾荷擔思散臣謂舊還姑爲安徐不容少緩也臣於湖南靈光郡法聖之陞爲獨鎭事竊有憂歎蓋法聖當初不過等閒邊將今忽陞爲獨鎭乃以靈光之陳良一大面移屬彼鎭陳良卽本郡之根本居民則八百六十餘戶軍總則五百六十餘名而載船之所藏泊倉庫之所創置進上物種之所產出也一自移屬以後軍丁移送本郡其何充額倉庫勢將移建許多財力無處辦出二隻戰船亦將移泊而法聖之外無非淺港此必窟浦通潮可以依泊而將費許多民力進上魚種專靠於此而今屬他境無以責應況且弘典辰一面在於陳良之外今將越陳良而應役於本郡則亦甚乖舛凡此四五弊瘼莫非難支之端故轉而之他者項背相續此宜仍舊以慰民望義州楊下之鎭當罷不罷未知何故此鎭本以楊屯別將陞爲萬戶者殆過七十餘年古者屯下居民爲累百餘戶一自陞鎭以後困於誅求稍稍流散見在不過十戶故鎭民再次上言令本道査啓而只以倉嶺場移設鎭下使之征稅猶不革罷然蓋於中年自本州移此場於鎭下而鎭民不過十戶則許多商賈無以住接初不聚會故旋卽中止則移場救弊初非可論雖以關防言之無甚關係又以往年備局關辭見之場基移設勢多難便則此鎭必罷廟堂亦已洞悉是宜依舊更置別將招集民人實爲實邊之上策也○舟橋司便否條件園所式例皆成節目而至於舟橋所入船隻戰兵船則沿海關阨之地以爲重門待暴之備此不可須臾離也且其櫓軍皆是農民園幸當在春秋若使來集京江則往來之際必費數月旣愆東作之期又失西成之望則此不可取用於舟橋也決矣至若私船爲業不但江民之利益都民計活亦多藉此若造舟橋多日留泊則其所愆期失葉可推而知矣若使營門造舶取用則必準五六十隻然後可以成橋而沿邑松田擧皆童濯許多船材何以䂨取國家經用亦至空乏此時財力何以辦出乎今雖新造船隻而屬之營門欲爲船業則不過奪取私船之利八江民人旣無農作只靠船業者春則公稅秋則私穀若失此業將至渙散船亦減縮然則私穀商米之運致魚鹽柴炭之貿來將何以委輸乎以此論之各營造船尤非可議也若究善策莫如嶺南漕船不必革罷漕倉只以江民換定沙格而已今若移屬於舟橋司擇其勤幹鮮事者六十人爲船主抄其丁壯慣水者七百餘名爲沙格且於裝運之際差員依舊領來則豈有從中弄奸如前故敗之患哉及其公稅畢納以其船隻留泊於京江以當舟橋而動駕若在二月則只令船主先往漕倉眼同捧稅及回鑾後沙格領船下去可以趁限裝載若於八九月幸行則尤無他弊矣批以舟橋司所用船隻事容入不過三十七八隻而欲於冰冸前往來爲江民三運之暇隙也雖不若常年之前冬預繫海口早行亦或爲一分除弊之方矣今觀卿疏請用嶺南漕船六十艘便否果何如卿之投進册子亦已看詳幷付廟堂與舟橋董役諸臣商確回啓水原校吏軍兵城堞事亦令廟堂稟處附陳條件亦令各爲稟處果川權復結數依前倅措劃爲之事廟堂詳問該倅尹行任稟處東北魚商弊瘼事民隱猶不可泛看況新店之所由異於等閒設店前此或慮因此店有妨於生民日用之需筵席申諭不啻屢次則有司不能操切爲弊自如此豈成說付之廟堂各別査正後草記土地四一賞事大抵陳告人之愛此一分之賞法意雖在於闢土重農而近俗不古積弊日滋年前特罷陳告之法永除四一之規出於折奸息紛之意頒令之後今至多年勿論宮莊營屯更不敢復售前習卿言雖如此到今若復前規得無如何乎至於推賞貽弊若如卿言則亦不可仍置令廟堂嚴覈還推之故從長決處後草記明川事聞已訝之纔有飭諭於道伯者令廟堂詳査草記居昌量田事廟堂問于其時道伯回啓法聖獨鎭事卿或偏信一邊之說乎勿論如此如彼朝令豈可銷刻乎楊下罷鎭事亦付之廟堂稟處卿以耆老陳此諸條所見無隱之誠殊可嘉也
정조 14년 · 강
敍前司諫鄭萬始前獻納尹羽烈前持平宋俊載尹悌東前正言朴吉源
정조 14년 · 목
政院以同罪未敍人提稟故也
정조 14년 · 강
召見大臣及回還使臣黃仁點徐浩修于重熙堂
정조 14년 · 목
予謂仁點等曰卿等萬里穩旋奏請之事如意煩成萬幸矣仁點曰皇天祖宗眷顧垂隲聖嗣誕降臣等到栅外伏聞喜報非但臣等之歡忭蹈舞彼人亦皆來賀浩修曰臣等到鳳凰山下伏聞邦慶一行歡聲頃刻間傳播栅內城將章京輩紛紛致賀於臣等秉弊所同可見無此疆爾界光華所曁忭頌尤倍矣予曰皇帝之引見卿等爲幾次仁點等曰進前者三次引見殆乎無日無之予曰昆明池乘船時座次與皇帝御座相近乎仁點等曰皇帝坐於船樓上層諸閣老安南國王及臣等坐於下層矣予曰正大光明殿宴筵時皇帝果親斟法醞以賜卿等乎仁點等曰皇帝親執玉盃以賜臣等侍衛大臣等皆以爲此乃以萬壽盃捧傳國王之意云臣等起立祗受之際皇帝御手至於相接參宴禮部諸官莫不動色來賀曰陪臣昵近實榻之上已是曠古之恩典而親授玉巵尤爲敻越之異數云矣予曰卿等到熱河後奏請咨文卽爲旨下耶仁點曰臣等辭陛時旣伏承導達福字頒降後感祝之意於皇帝故七月十六日宴筵時先構數行文字袖傳于禮部侍卽錢保俾以書意導達於皇帝則答以乘隙圖之云適有召旨臣等叩頭奏曰歲首頒降福字宸翰卽千古異數擧國臣民感祝銘鏤顒俟吉慶果於六月十八日有小邦莫大之慶矣皇帝喜動顏色笑而答曰然乎是誠大喜的事是誠大喜的事仍令臣等就宴班軍機大臣和珅自御前出捧萬壽表文及奏請咨文進御前移時出示表咨于安南國王曰字畵整齊紙品潔精朝鮮事大之節敬謹如此可作他國之師法仍傳表咨于鐵保曰此表咨已經御覽此外循常表咨自行在禮部收聚送于留京禮部可也表咨之已經御覽因此知之旨下與否未能探得故十七日宴罷後臣等往見鐵保語到昨日表咨先爲御覽之由則答曰昨日使臣等召對後管理禮部軍機大臣王杰奏曰朝鮮所進萬壽表文外又有別咨文一度矣皇上卽命取覽後下旨曰國王情懇如此不可不允兪今則貴國所奏請已得旨矣臣等又問曰然則貴部回咨何至今不來答曰文書成貼則當於還京後使臣等臨發時成送舊例然矣臣等始知奏請咨文趁卽旨下而禮部回咨則果於九月初二日始爲出給予曰卿等出疆而登壽筵復命而賀吉慶可謂好箇八字皇帝筋力容貌較年前何如仁點曰容貌則稍衰而尙如六十餘歲人筋力則耳目聰明步履便捿矣浩修曰在熱河再次召見臣等時酬酢頗長通官啓文之傳語甚生疏皇帝頗爲之悶然問臣等曰爾國有滿洲話者乎蓋欲召試傳語也臣等所帶去者卽淸譯李惠迪生疏甚於啓文以不爲來待奏之此後則淸學譯官另加勸課每行抄選數人帶去似好矣予曰淸譯之爲目下實用有勝於漢學而勸課之道乃反不如卿等出擧條申飭該院○敎曰賀使回還狀本不爲擧論故未及聞之今始見之加賞物件中玉如意有御詩曰雨曰暘總時若如山如阜齊高旻十四字書下者又有硯銘御製在我國宜有申謝之擧原謝表雖已封發句語不可不添入大臣入侍稟處事傳諭表咨添句入送則更遣齎表官付使行此意卽令廟堂行會謝恩使處亦令知悉○左議政蔡濟恭登筵予謂濟恭曰使行回還有加賞玉如意一犀文硯一珠圓玉潤筆一匣雲中鶴筆一匣墨二匣其中玉如意犀文硯有御詩與銘卿須見之皇帝爲偏邦祈豐祈壽乃如此矣濟恭覽訖而對曰如此禮遇史牒所未見矣予曰使臣不知而來狀本無此語咨文中不得稱謝旣有加賞又有御製當改撰謝表添入句語矣予又曰彼國文蹟書三學士立節事曰崇德二年三月甲辰誅某等以正倡義袒明敗盟興師之罪云羅德憲事亦記載無所忌諱我國人或云三學士不死豈不可笑乎濟恭曰中原人規模本自闊大故然矣○加賞別單玉如意臺柄降眞香扁柄頂圓腰尾闊腹鐫鶴鹿雲松頂腰尾俱嵌花鶴雕玉尾貫朱黃方勝縧背鐫御製隸書蒦行曰雨曰暘總時若如山如阜齊高旻旁鐫臣彭元瑞敬書蠎緞陸疋粧緞陸疋大緞五疋錦縀貳疋閃緞貳疋大紡絲伍疋絹箋貳卷墨貳匣筆貳匣硯貳方一方松花石面仿甁形長可四寸廣半之厚八分匡鐫犀文頂隅楷書鐫仿宋德壽殿犀文硯八字底鐫御製銘琴古之產兮星文徵端異種足珍兮辟塵辟案他山可磨兮如甁斯受聊以寓意兮取諸德壽陽鐫幾暇怡情四字得往趣三字二圓章降眞香匣嵌玉郭索一方端石風字三匡池關俱鐫蛸蝺長可七寸鹿可四寸厚一寸花梨匣嵌漫紋方玉
정조 14년 · 강
命抄啓文臣尹寅基金羲淳禁推分揀
정조 14년 · 강
水原府使趙心泰以龍珠寺僧任等支接之資開錄馳啓
정조 14년 · 목
狀啓以爲禿城留庫屯餉米太中各千包卽許加分此是來秋取耗者先以府儲米太準量劃給事有旨祗受先以本府留庫米一百石太一百石推移除出僧統僧任及凡僧來月爲始限麥秋前六朔支接之資一一磨鍊分給僧任窠數願居僧名數料米太斗數後錄馳啓總攝僧一名每朔料紙筆墨價幷米八斗米七斗代太十四斗式合一石祭閣守直監官僧一名祭閣守直庫直僧一名佛尊首座僧一名維邦兼典座僧一名佛享次知僧一名兩房住伏僧二名造泡僧一名首僧一名兵房僧一名書記僧一名三寶僧一名隨廳僧一名旗手兼山直僧四名鍾頭僧一名支供僧二名以上任僧二十名每朔料米四斗太二斗式願居凡僧五十名每朔料米三斗太二斗式負木漢三名每朔料米四斗太四斗式以上任僧二十一名願居凡僧五十名負木漢三名每朔米十六石十斗太十一石一斗合六朔支計磨鍊則米一百石太六十六石六斗餘太三十三石九斗爋造沈醬次兩房僧處上下
정조 14년 · 강
咸鏡監司李文源以未回下滯囚罪人開錄馳啓
정조 14년 · 목
狀啓以爲刑曹關內諸道未回下滯囚之類幷卽狀聞事傳敎奉審施行本道獄囚合爲五名逮囚年月及罪名梗槪開錄于後咸興府聖浩壬寅十二月囚安邊府聖哲壬寅十二月囚右人等罪人征彥之子嚴囚而丁未六月刑曹回啓關內兩人爲奴事書下旣無令道臣擧行之命伊時監司鄭民始狀聞未回下仍囚咸興府金重采丙午三月囚右人與罪人龍範輩祈禱之事不道之說無不參涉故啓聞嚴囚而前監司李秉模去四月因刑曹關捧結案狀聞未回下仍囚安孝顯丙午四月囚右人不道之言旣已承款故啓聞嚴囚而前監司李秉模去四月因刑曹關捧結案狀聞未回下仍囚會寧府洪太山癸卯十月囚右人冒禁犯越罪前監司李秉模去五月因刑曹關捧結案狀聞仍囚敎以聖浩聖哲重采孝顯稟處太山則重於此之重囚皆蒙宥宜無異同令道伯嚴刑三次放送
정조 14년 · 목
京畿監司金憙以道內應資落漏人開錄馳啓敎以口傳下批○鄭興僑加設僉知洪宅祚等十三人單付同知李發等三十三人單付僉知○原春監司尹師國以道內應資落漏人開錄馳啓敎以口傳下批○鄭德壽等三十人單付同知李潤等三百七十五人單付僉知
정조 14년 · 강
寢趙爾重趙洽褒贈之議
정조 14년 · 목
吏曹啓言因順天府幼學趙亨溥上言廣求事蹟細加考閱則故綡制使趙爾重作故於壬寅之前及誣獄之起其子洽被拿受刑而其父爾重曾任平兵時事發於鞫招因臺啓追奪官爵矣及至乙巳誣獄冤死諸人伸雪之時爾重亦得復官其後諸臣皆蒙貤贈之恩而爾重則獨漏者蓋以諸臣實有死事之忠爾重初無被禍之事故當時處分似出區別之意今其孫混稱死事更請爵諡而從古追奪之人昭雪復官乃是恩典更加易名未聞已例況視死事之人宜有差等恩諡體重恐未可輕議至於趙洽則當初被逮雖因誣獄末乃告變延禍諸人因此得以免死發配則初無冤死之事亦無可獎之節褒贈一事尤無可論請竝置之允之
정조 14년 · 강
命定配罪人千世挺車輪恒還送本道懲治
정조 14년 · 목
全羅監司尹蓍東以尙州牧逋欠罪人千世挺康津縣到配車輪恒海南縣到配馳啓敎曰赦令纔過還送本道令道伯各別懲治事分付
정조 14년 · 강
命蔚珍縣戊戌癸卯未捧還穀蕩減
정조 14년 · 목
原春監司尹師國狀啓以爲蔚珍前縣令李東榮戊戌癸卯兩年未捧穀以已捧磨勘其罪狀令攸司御處原穀刻期準捧敎曰最久條蕩減旣有朝令則此穀自在應除中今以循例準捧爲言可乎道臣事甚爲未妥至於癸卯條若干石之混入何足較絜原穀蕩減事回諭
정조 14년 · 목
該府以抄啓文臣居不人金履喬朴崙壽沈能迪原情啓請履喬崙壽議處能迪刑推得情敎曰朴崙壽則聞有親病卽爲放送沈能迪金履喬等則向以不勤誦讀或滯囚多日或降職許久若有一分嚴畏之心伊後初行之課講又如是屢次居不乎如許不率敎之習豈非所謂難化者流乎議處與照律非朝家更煩辭敎者卿等以此知悉
정조 14년 · 강
以檢書官朴齊家借銜軍器正齎表追往
정조 14년 · 목
備局啓言今此添入句語表咨文追付時齎表官當爲定送依已例使訓鍊正馳傳使行之意請分付允之敎曰齎表官之連爲下去廚傳之弊亦不可不念檢書官朴齊家以使行隨往事今日發程仍以軍器正借銜齎送事分付○別奏爲恭執土物猥控情懇事臣僻處海隅厚沐皇上東慚之化禮遇逈超諸藩眷顧罔間內服愛之祈其福勞之蠲其幣隆恩殊渥簡策所曠臣每一承捧徒積銘鏤瞻天仰聖報答無階迺者八旬聖齡萬壽慶節千載一有溥天同歡梯航畢至庭實惟百臣謹差陪臣恭修賀表竊意照進恒貢未足稱愜微悃另擬芹曝之獻以效岡陵之祝而供獻彝典有不敢絲毫踰越含誠莫遂寸衷徒激於本年十月十一日陪臣黃仁點徐浩修等還自京師伏聞皇上屢接賤价備加寵私至以小邦擧男之幸天顏有喜恩言鄭重又況如意紋硯頒自內府昭回雲漢刻畵琬琰龍光萬里怳若親受臣與一邦臣民榮動感極百拜稽首臣聞上之有施下之有報禮也鹿鳴天保誰昔然矣非謂執壤之儀可答貺心之渥而區區享上之忱終未獲徹則是自阻仁天非所以仰體不我遐之寵且準禮部移咨傳宣皇旨者謝恩方物不許收受聞命以還不任悚惶而正貢之永免旣荷特恩土宜之薦忱不至僭猥藉此進獻竊幸有名宿昔至願庶效萬一故玆謝恩方物敬遵皇上旨意著停例獻輒將數品薄儀別具標單齊沐緘盛附進謝使之行筠簵羽毛中國之所有而肅愼之砮越裳之雉史氏傳之物雖不腆誠實由中伏乞皇慈特命進御以備外供俾小邦殫誠事大遇慶祝壽之至懇得以少伸不勝萬幸緣係恭執土物猥控情懇事理爲此謹具奏內閣知製敎李晩秀撰○別咨爲敢暴微誠冀蒙轉達事當職以海外小邦偏蒙皇上壽覆之恩前後寵數愈往愈摯感戴祈祝之誠何歲不然而況當八旬大慶萬壽聖節普天含生之倫莫不鼓舞蹈抃爭頌海屋之籌思獻岡陵之祝則如小邦最沐隆渥自同內服區區願忠之忱竊擬正貢之外另具土宜小伸享上之儀用附祝嘏之誠而禮異典常跡涉僭越趑趄未敢耿結在中迺玆賀使之回伏聞春顧之意溫諄之諭優渥鄭重廻出常格至於如意紋硯之特頒重以御詩御銘之殊寵雲漢昭回海隅生輝前春福字之寶墨已蒙敷錫之至仁而今此非常之渥尤是往牒之所未有楄邦小藩何以得此謹與大小臣僚擎玩榮感北望攢稽語曰無德不報無言不醻上有河海之施兩下無絲粟之報則實非禮意人情之所敢安値此千一難逢之會荐蒙今古曠絕之數而徒懷嚴畏之小嬚未遂獻御之至願則非所以仰體皇上字小之隆眷也且伏念今玆所被恩數若是隆摯義當別遣一价恭進土貢而謝恩方物旣命停減如禮進獻表誠無路玆將數種不腆之品附進陪臣年貢之行而雖出獻芹之微誠有異執壤之常儀惟唐突是懼玆敢另進奏文又謹具別咨輒此仰溷煩乞僉大人俯諒遠懇曲爲轉奏俾小邦感鏤報效之忱得以上達弘文提學洪良浩撰
정조 14년 · 강
召見司饔提調鄭民始于重熙堂
정조 14년 · 목
民始啓言向來兩魚所復戶米變通時以葦魚所所納通津米移給蘇魚所其代則以惠廳江倉米給代矣今聞如是去來之際不無弊端善以通津米仍給葦魚所而蘇魚所則以米代錢出給則兩所皆當無弊云依此擧行之意請知委惠廳從之
정조 14년 · 목
敎以大臣欲往果川云右副承旨許遞
정조 14년 · 강
施園所補土時看役將吏賞有差
정조 14년 · 목
水原府使趙心泰以補土被莎鋪磚時看役將使等姓名開錄馳啓敎曰將校折衝黃再淡令總戎廳雖非陞差京校別般酬勞之道卽爲擧行後使之來告政院下吏房再良自本道木三疋布二疋米五斗將校閑良林春希嘉善黃啓淸閑良崔允恒出身李大春閑良田大寶下吏黃仁甲金元浹崔基祚朴達福自本道各木二疋布一疋題給事下諭于道伯及該府使○總戎使李邦一以黃再淡差水原左部千總敎曰使京廳酬勞則鄕千總云云何也總戎使從重推考尋命越俸一等
정조 14년 · 목
以徐郁修爲承旨金夢華爲右尹李義鳳爲副修撰李海隣爲注書崔吉憲爲長水縣監李義行爲副總管
정조 14년 · 강
召見承旨李晩秀于重熙堂仍試新選講製文臣
정조 14년 · 목
予謂晩秀曰新選諸文臣皆來待乎晩秀曰尹行直以拘忌不得入來餘皆齊會矣以文章洞天爲記題命諸文臣依頃日例分坐製進仍謂晩秀曰書狀官聞見錄見之耶對曰俄者暫見似草率臣於槐院見康熙以前書狀聞見錄皆以渡灣後日記書呈而近則不過一二條錄進矣予曰此別單還爲出給使之遵古例修整以入此後書狀官皆令依此爲之事分付予又曰聞今曉禁中有紅光云有見者否晩秀對曰臣於仕進時果見紅光燭天上下照耀起禁林近處初疑火光諦視則乃瑞氣至天明尙有餘光仕進諸承宣及下隸皆見而異之矣諸文臣呈券訖親考以下副司正徐有榘三中居首
정조 14년 · 강
遣校理趙鎭宅致祭于贈領事趙暾
정조 14년 · 강
召見書狀官李百亨于誠正閣
정조 14년 · 목
予謂百亨曰遠道來往顏貌勝昔矣百亨對曰入栅時伏聞邦慶歡忭度日頓忘原隰之勞矣予曰皇帝引見凡幾次百亨曰進前引見者三次予曰玉盃斟法醞賜上副使爾亦見之否百亨曰臣則時在殿陛下矣予曰路經蒙古人物與滿人何如百亨曰大體則一般其勁悍稍勝予曰紋縀果不出來耶百亨曰禁條紋縀無一出來者矣予曰後市撤罷物情何如百亨曰灣府許多應下專賴後市彼人亦有所賣買故自有利益今皆失之矣予曰復設亦有銷刻之嬚矣
정조 14년 · 목
敎曰日寒如此時囚中沈能迪金履喬外竝先放送後草記○因李東榮囚單敎以草記考津勘敎
정조 14년 · 강
聖節使行首譯洪命福進聞見別單
정조 14년 · 목
別單一今番稱慶時大小官員皆出半俸以助點縀之役故皇帝將賞給全俸各省地丁錢粮量減三分之一口外地方一體蠲免被災處亦加周䘏在事官員均加一級各省恩科名數量其川縣大小增額一奉上諭本年朕八句壽辰各省文武大吏齊集京師辦理點級之商匠人數較重京城米儥不無稍增現在京倉來內發給三萬石照時價減糶以示朕行慶施憲有加無已一兩淮商人等損二百萬兩以備點級八月二十七日上諭曰兩淮商人情殷祝嘏踴躍急公具見悃忱其一應運課業經節次調刻以紓商力今該商等愛戴愉誠允宜霈恩商人洪藏遠等二十五名俱着加恩各賜頂帶一蒙古回回▣子諸酉及緬旬南掌生番皆赴熱河七月二十日後蒙古諸王居在束北者以道里便近皆遣歸本部其餘皆隨到圓明園八月二十日後始皆遣歸回回▣子俱在西北問其遠近明年正月始可到國緬甸南掌居在雲南越邊水陸爲萬餘里緬甸服色以金漆皮條纆頭着班紬長衣南掌則以猩猩毯爲冠如我國戰巾狀生番居在臺灣內山不通中國年前林爽文戰敗逃入內山生番執之納於軍前今年生番十二名願赴熱河皇帝嘉之命參宴班宴賜一如他國人皆短小䵩黑目深有毒氣耳懸小銅鈴衣帽袴鞋皆用紅氊以綠線絡其衣端蓋南番中異類一口外地方山川明媚蒙古漢人雜處料種而人頗醇厚凡係族店之費亦不厚索自熱河至皇城五百里則沿路居民類多獰悍一前任閣老蔡新年逾八旬於乾隆五十一年致仕歸鄕今年自閩省來京皇帝見其矍鑠如前降旨嘉弊令回鄕時沿路地方備給肩與仍賞人蔘一斤以資頤養國子司業郭鍾嶽年一百十歲自福建詣關步履康强加恩賞給鴻膉少卿銜一京外褒貶之法年老者使之體官例也直隸總督梁肯堂奏順德府同知稽瓚年逾七十筋力未衰請仍任皇帝覽泰下旨曰同知雖非知府之比亦有管理地方之責豈可任年老重聽之人乎稽瓚應令體官敢仍復奏請留任是不過爲閣老稽璜親弟顧瞻情面曲事姑容豈不知朕辦理庶務一秉大公而竟敢如此乎稽璜謹愼小心不敢干預外事而肯堂尙有意逢迎則如阿柱和珅以大學士兼軍機大臣總理軍國事務督撫等之趨承迎合更無所不至梁肯堂交部嚴加議處
정조 14년 · 강
景慕宮冬享命以親行磨鍊
정조 14년 · 목
禮曹以十一月初八日景慕宮冬享大祭親祭取稟敎以太廟冬享欲爲親行而陵謁在當日不得已命攝宮享又豈可攝儀乎當親行以此知悉擧行
정조 14년 · 강
御春塘臺行別軍職宣傳官試射
정조 14년 · 목
別軍職宣傳官試射如例時大雪初晴宮林皓映朝晷初舒仍御幕次命文武諸臣較貫革之射閣臣兵判守使爲耦而左三營將臣壯營兵房總使別軍職宣傳官爲耦而右凡二十五發內閣提學鄭民始貫一中邊二中兵判金文淳邊四中檢校直提學李秉模邊二中原任直閣鄭東浚貫一中邊二中檢校直閣李晩秀貫一中尹行任貫一中邊九中訓將徐有大邊二中禁將金持默御將李漢豐總使李邦一別軍職李儒敬各邊一中田文顯邊四中韓光濟貫一中邊二中射畢文籯於武者爲九矢而十一分予謂有大曰武臣之射反遜文臣能無愧乎今春於得中亭卿連中五矢予甚壯之今日之中何其少也然此適然爾豈可以暫輸誣其技哉又以龍門賞雪爲七律題命新選抄啓文臣應製親考副司正李明淵三上居首命三營將臣各具酒炙已而各營設供具於帳前燔牛膞臠猪燒雉陸續登盤以一盤進御以一盤賜閣臣兵判守使承史以及抄啓文臣以一盤賜將臣壯營兵房別軍職以及宣傳官腹命武兼訓鍊院官員之以試射來待者兵判守使訓禁御總四將臣所領校卒政院兵曹吏隸以次賜胾醪分列序伏飮噉俯傴胥皆歡悅莫不飽飫亦有褚懷餘腱而歸者饋已而日又昳矣乃自御廚別具煖爐熱鍋文武臣序坐侍食張童子樂以侑之酒數行其能飮者酌鉅觥一釂而醉又熾炭於庭舁一杠肉畀壯營將官及吏卒內閣吏隸武藝廳迭次更進句噉遍餟是日也上下同樂和氣融洽回大冬爲三春湊太平於一筵雖不張大亦可謂希有之盛事也暮始還內諸臣亦退其與筵而不射者檢校直提學徐浩修原任直提學金憙原任直閣徐鼎修承旨李祖承李敏采檢閱洪樂游徐有聞假注書趙台榮前承旨徐瀅修抄啓文臣徐有榘射而不中者守禦使鄭昌順待敎沈象奎
정조 14년 · 목
該府啓言還穀事體何等重大而蔚珍前縣令李東榮以二百六十七石零穀之未捧者謂以已捧磨勘於會案成出仍分文書者誠極駭然告身盡行追奪又五年禁錮淸安縣徒三年定配依例押送允之敎以如有功議各減一等定配則赦令才過收贖
정조 14년 · 강
罷瑞山郡守李觀成
정조 14년 · 목
觀成未察庫逋又失獄囚該監司鄭存中啓聞罷黜其罪狀請令收司御處
정조 14년 · 강
毓祥宮冬享命以親行磨鍊
정조 14년 · 목
敎曰今年卽毓祥宮周甲再周之年也記昔先朝追遠之聖慕深篤於寶齡彌高之後筵席辭敎不但怳若隔晨逮事諸臣之承聆者孰不知今年之異於他年且考先朝故事本宮時祀用二至二分而或因義起間多進定之時予今適逢庚戌之歲以是歲是月是日仰遵故事仰體先志躬執享事庶或允合情文毓祥宮冬仲朔時事進定於初六日前一日詣齋所行祭後又詣光化門外大次柢迎於慈殿擧動還至本宮待慈殿行禮禮畢當還宮此意令該曹知悉○兵曹以何營軍兵隨駕及留陣取稟敎曰訓局步軍十五哨馬軍五哨禁軍三番隨駕禁御兩營留陣又啓言神武門石築處姑爲撤毀竪紅箭門還宮後改築之意請分付允之敎曰今番則紅箭門除之事分付戶曹
정조 14년 · 강
慈殿詣毓祥宮行禮議節命禮曹磨鍊
정조 14년 · 목
敎曰初六日慈殿詣毓祥宮行禮遵先大王下敎之遺意也令禮曹知悉參考謁廟謁本宮儀節磨鍊儀註本宮內庭狹窄內外命婦雖不如例參班中宮殿行禮在所不已初六日中宮殿詣毓祥宮時待慈殿出宮後離發時刻隨時爲之事分付
정조 14년 · 강
召見左議政蔡濟恭戶曹判書鄭民始兵曹判書金文淳尙衣提調鄭昌順于誠正閣
정조 14년 · 목
濟恭曰毓祥宮親祭有命王大妃殿中宮殿又有行禮之敎此盛擧也竊伏念先朝下敎實不勝感愴之至第初八日宮享又有成命日寒如此連日勞動竊爲悶慮焉予曰今年異於他年感懷當復如何仰惟先朝下敎怳如隔晨以是年是月是日可無是擧乎適有儀註節目間詢問事使卿等入侍慈殿動駕時予當於光化門外秪迎秪迎後當卽陪往耶抑且待中殿駕過而進發耶濟恭曰中宮殿旣陪慈殿以往大駕待中殿駕過而進發似得宜矣昌順等對如濟恭予謂昌順等曰輦輿及駕轎其已看品耶昌順等對曰輦輿簾帳當改新件駕轎簾帳不至渝色矣予曰日寒如此以駕轎磨鍊毛帳則以大殿輦輿所用用之景福宮西邊道路甚窄當自神武門出光化門秪迎以此磨鍊事分付仍謂濟恭曰卿等旣已登筵其陳廟謨濟恭曰伏見日前傳敎待士之聖意臣實欽仰該儒之請孔子書院事體屑越不被罪罰於渠大幸此等章疏政院亦何可捧入乎予曰頃日陵行時儒生輩陳章路次使之捧納遐儒貿貿何足深責濟恭曰朝廷尊嚴然後紀綱乃立日前原春監司以蔚珍縣令舊還難捧事馳啓本倅報辭中猥雜之說盡爲謄書至有惶恐等句語無異疏章事體極爲猥越矣予曰予未詳覽今聞卿言誠甚駭然仍命承旨李敏采曰元狀啓中以道伯推考啓本還下送改修正上送之意添書判付予又曰大抵李秉鼎事誠極駭痛近日朝廷無事端公車無章奏此皆由秉鼎外補之效未知伊時權勢若此之甚乎且居亞銓也不有長銓每每獨政其在朝體亦豈成說特命外補出於薄警渠若革祛舊習豈非渠一門之幸耶民始曰向日則擧世惴惴人不自安近則朝象安靜矣濟恭曰李秉鼎處分在群下實爲莫大之恩矣
정조 14년 · 강
推關東伯尹師國還送原狀本
정조 14년 · 목
師國枚擧蔚珍縣令李秉鼎牒辭以前縣令李東榮舊還反秩狀請其罪狀令攸司御處敎曰邑牒措語極爲猥屑豈敢以此謄徹乎該道臣推考原狀啓還下送使之改修正上送本事依前有旨施行事分付
정조 14년 · 강
有政吏曹判書洪良浩參判閔鍾顯參議曺允大兵曹判書金文淳進
정조 14년 · 목
以李命植爲判義禁孟至大申耆尹東晩洪義榮爲分承旨徐浩修洪檍爲分內局提調李義駿爲瑞山郡守閔鍾顯金光默洪明浩李度默爲分副總管
정조 14년 · 강
命海西災戶還穀限折半停退
정조 14년 · 목
黃海監司李時秀狀啓以爲海溢邑災戶所受還穀更加精抄則民戶五百二十餘戶當納穀一千三百餘石一竝限折半停退使諸邑災民均蒙聖澤恐或得宜請令廟堂稟處敎以依狀請施行
정조 14년 · 강
御春塘臺行壯勇營習操仍行耦射
정조 14년 · 목
壯勇營馬軍一哨哨軍七哨分左右札駐春塘臺下壯勇衛侍衛於駕前後旗鼓擺列駕將出放砲吹天鵞聲札駐兵吐丸共三次放砲三聲大吹打駕詣作門放砲吹天鵞聲札駐兵點旗吶喊共三次駕御臺上戶房以下無軍將官分班至臺上侍衛小開門吹打兵房知彀官旗牌官以次參現巡牢吹鼓手分班叩頭放升壇砲三聲大吹打牢子大喝三聲放砲擂鼓鳴鑼升旗領軍將領挨次參現掌號笛聚官旗聽發放各回信地放肅靜砲三聲掌一號發塘報掌二號開營行三路行營兵行一週下方營前面操以壯勇衛及武藝廳四面衝突收回京軍三哨居中爲六花陣鄕軍二哨在左爲銃陣牙兵在右爲圓陣後左列壯勇衛追擊銃陣右列壯勇衛追擊圓陣武藝廳衝突六花陣收回令兵房率京軍一哨赴壇前爲方陣以壯勇衛及攔後軍遮前以斷救應路武藝廳衝突之壇下各陣救應兵與遮前壯勇衛互相遣擊後各回信地收營回信地謝操散操落旗操畢行耦射先試柳葉箭御射獲三矢內閣提學鄭民始原任直閣鄭東浚檢校直閣尹行任各邊一中訓將徐有大邊二中壯營兵房柳孝源貫一中別軍職田文顯邊一中李儒敬貫一中邊一中韓光濟邊二中復以小布試射鄭民始十四中守使鄭昌順六中檢校直提學李秉模兵判金文淳十二中鄭東浚檢校直閣李晩秀十一中尹行任十四中待敎沈象奎十中副司直李柱國四中徐有大十五中禁將金持默八中御將李漢豐七中柳孝源田文顯十三中李儒敬十二中韓光濟十五中仍設胾宣醞均分遍及趁夕而還內
정조 14년 · 강
重推吏判洪良浩仍飭高炅加資口傳下批
정조 14년 · 목
全羅監司尹蓍東狀啓以爲光州折衝高炅以侍從臣廷憲父當加資敎旨不來以草記稟處之意論移吏曹卽到回關內京外朝官陞資者隨聞抄啓後因紛紜竝待諸道狀聞後啓下事定奪今則不可直爲啓下自本營追後啓聞云高炅加資請令該曹稟處敎曰加資口傳下批該曹回關之委之本道極爲未安判書洪良浩從重推考○高炅加設同知
정조 14년 · 강
詣元陵親祭仍詣健元陵顯陵穆陵徽陵崇陵惠陵展拜
정조 14년 · 목
具戎服乘轎出協陽門敦化門至把子橋召見禁衛大將金持默敎曰卿則留住通化門外須勿就睡宿衛等節着意爲之以卿異他人故如是下敎耳至太廟前路降轎立路次命史官往廟門外詳問大祭行禮與否檢閱徐有聞回奏曰方行初獻禮矣燈乘馬至晝停所下馬入幕次命挾輦把總尹孝儉汰去以札駐時挾輦侍衛錯亂故也又命別軍職申鴻周朴思弼李潤謙李潤彬等拿出作門外以駕入幕次時不卽下馬故也召見承史閣臣天明出幕次乘馬至元陵洞口下馬乘輿入齋室改具翼善冠黲袍詣元陵親祭如儀詣陵上奉審召見陵司仍命顯陵徽陵崇陵惠陵展拜時百官行禮置之次詣徽陵展拜詣陵上奉審召見陵司詢問坐向陵司對曰酉坐卯向矣仍詣丁宇閣及碑閣奉審次詣健元陵展拜詣陵上奉審召見陵司詢問坐向及內外案地名陵司對曰癸坐丁向而內案則廣武亭外案楊州峩嵳山矣予曰北道陵寢亦如是高峻耶內閣提學鄭民始對曰本陵雖高峻猶不若北道諸陵矣仍詣丁字閣及碑閣奉審次詣穆陵展拜詣陵上奉審召見陵司詢問坐向陵司對曰酉坐卯向矣詣懿仁王后陵寢詢問坐向陵司對曰壬坐丙向矣詣仁穆王后陵寢詢問坐向陵司對曰甲坐庚向矣仍詣丁字閣及碑閣奉審詣顯陵展拜詣陵上奉審召見陵司詢問坐向陵司對曰癸坐丁向矣仍詣丁字閣及碑閣奉審還入穆陵齋室少頃乘輿出齋室詣惠陵展拜遣左議政蔡濟恭奉審陵上詣崇陵展拜詣陵上奉審召見陵司詢問坐向陵司對曰酉坐卯向矣仍詣丁字閣及碑閣奉審還入崇陵齋室敎曰今番展謁祗告邦慶也廟謁時廟司旣有賞典陵司何異健元陵穆陵陵官竝陞六展拜各陵中顯陵徽陵崇陵展拜後皆親奉審陵官皆加一資資窮者代加惠陵展拜時陵官上弦弓一張賜給京守僕鄕守僕守護軍令該曹考例施賞三陵守僕帖加成給又敎曰陵官陞六令該曹開政下批郞署中侍從曾經人當通人移擬兩司次次擬入事及兩司不爲隨駕疏批未下未署經人竝許遞以郞署中依筵敎擬入又敎曰自陵洞口至興仁門外捧上言改具戎服乘輿出齋室降輿乘馬踰忘憂峴峴卽七陵之麓山勢盤紆秀麗前臨曠野左抱三角下馬御路傍之原少憩乘馬至晝停所下馬入幕次召見承史閣臣少頃出幕次乘馬入興仁之門敦化門由協陽門還內
정조 14년 · 강
有政吏曹參判洪秉纘進
정조 14년 · 목
以洪檢爲大司憲尹行元爲大司諫申光祜宋景煥爲掌令尹悌東宋俊載爲持平尹羽烈爲獻納朴吉源金憬爲正言吉源新通憬添書落點也沈誠之爲健元陵參奉洪樂綏爲穆陵參奉韓用中爲元陵參奉
정조 14년 · 강
御熙政堂行抄啓文臣親試試官吳載純鄭民始李秉模徐鼎修鄭東浚鄭大容李晩秀
정조 14년 · 목
抄啓文臣詣閤外兪漢㝢金履高金履載金達淳金羲淳尹持訥不卽來待敎曰殿座已久尙不待令年少新進之耽睡不謹奉公萬萬可駭抄啓文臣中晩到人一竝爲先罷職事過後令該府拿問嚴處以懲慢忽之習又敎曰試製旣係往役親試事體尤有自別豈敢如是乎抄啓文臣尹持訥之懸頉極爲駭然祥原郡守外補使之當日辭朝時任郡守遞付京職雖近於適中非渠豈無林立之文臣乎講製抄啓仍令減下以懲慢忽之習試官率應製文臣入庭行禮訖以擬宋拜司馬光翰林學士爲制題命舊選文臣出閤外製進又敎以新選文臣中鄭魯榮宋知濂已自泮儒應製時其文之淺深業已知之與舊選文臣同出閤外製進其餘文臣各於殿庭分座應試而試券使之自寫如有不嫺四六者以行文製進榜出副司果丁若鏞三下居首於舊選副司正鄭魯榮次上居首於新選
정조 14년 · 강
遞承旨柳戇洪義榮尹行任以金光默徐瀅修洪義浩代之前望也
정조 14년 · 목
內醫院啓言副提調柳戇謂有身病今日問安不爲仕進請卽牌招敎以步澁已知之本職許遞同副承旨足繭不得廳坐云亦爲許遞前望單子入之待下批牌招察任又敎曰兵曹郞廳昨欲作窠而誤認以金憬尙在兵郞才亦入於抄啓故以南涑名上改書以下今聞金憬已遞職兵郞不得出窠之致兵曹佐郞姜世揆顯陵令李廷書元陵參奉韓用中等望筒之已受點已啓下者皆以未下頒布云政院與吏曹事極爲駭然昨日以許多望筒之次次擬入之遲滯爲念旣有以各望首望窠作闕差代之命則金憬書下之後宜卽微稟釐正而諉以入稟無發落以已下之望筒以未下書出有關後弊當該坐直承旨遞差該堂亦爲推考承旨前望以光默等批下
정조 14년 · 강
檢閱洪樂游以母病陳疏徑出批許往護
정조 14년 · 강
直閣徐榮輔陳疏辭職賜例批
정조 14년 · 강
罷大司成徐鼎修職
정조 14년 · 목
政院以鼎修當朔陞補不爲設行依例捧禁推傳旨啓敎以尙不爲之豈可成說乎當該大司成罷職今日政差出待下批牌招申飭設行
정조 14년 · 강
有政吏曹判書洪良浩參判洪秉纘進
정조 14년 · 목
以吳著爲右尹李勉兢爲大司成趙岱爲穩城府使李頤祥趙宗鉉李敏輔爲副總管
정조 14년 · 목
敎曰今日朝廷政院玉堂翌日問安爲念昨日勞困之弊使之隨捧卽答則批答尙不承受云當該中官爲先重勘
정조 14년 · 강
遞漢城左尹吳著右尹金樂洙
정조 14년 · 목
敎曰回啓及判下多有擧行事京兆堂上中耆老人許遞政官待明朝牌招開政差出待下批牌招察任
정조 14년 · 강
命御牒及璿譜直以正本入經御覽
정조 14년 · 목
宗薄寺啓言國朝御牒璿源譜略中草御覽還下後譜略當爲付板入刊國朝御牒亦爲正書矣御覽日子今初八日爲吉云以此日本寺堂郞校正官陪進仁政殿奉入敎以中草御覽置之直以正本入之
정조 14년 · 강
判下上言一百二十六度于各該司
정조 14년 · 강
判下擊錚人原情別單
정조 14년 · 강
京畿監司金憙以楊州境擊錚人原情馳啓